Uitgewer versoek om Zuma-boek te onttrekOmslag van die boek (NB Uitgewers) Die Staatsveiligheidsagentskap (SVA) het NB Uitgewers versoek om Jacques Pauw se boek The President’s Keepers te onttrek en sekere dele van die boek te verwyder. NB Uitgewers het in ŉ verklaring gesê die SVA se regsverteenwoordigers dreig voorts om hof toe te gaan om ŉ interdik te bekom wat NB verhoed om die boek verder te druk, versprei of te bemark. Die SVA voer aan dat daar inligting in die boek is wat strydig is met die Wet op die Intelligensiediens en dat daar talle onakkuraathede in die boek is. “Aangesien ons kliënt grondwetlik verplig is om die veiligheid van die staat te verseker en die identiteit van sy lede en agente te beskerm, is daar ook ŉ verpligting om op te tree in gevalle waar sodanige sekuriteit geskend word deur die openbaarmaking van sy wettige operasionele metodes, geklassifiseerde dokumente sowel as die identiteit van sy agente,” lui die brief wat aan NB Uitgewers gestuur is. Pauw se boek is op 29 Oktober gepubliseer en onthul hoe belastingbetalersgeld ter waarde van miljoene rande glo in die bankrekeninge van valse spioene ingevloei het en dat pres. Jacob Zuma ’n “salaris” van R1 miljoen per jaar van ’n omstrede tendermagnaat ontvang het sonder om dit aan die Suid-Afrikaanse Inkomstediens (SAID) te verklaar. NB Uitgewers sê hy ondersteun Pauw se boek en sy regsverteenwoordigers sal op die SVA se brief reageer. Maroela Media het vroeër berig die SAID oorweeg dit om regstappe te doen teen Pauw en die Sunday Times. Sandile Memela, woordvoerder van die SAID, het gesê hy is baie bekommerd oor die publisering van vertroulike inligting rakende belastingbetalers wat strydig is met die Wet op Belastingadministrasie. Volgens Memela verbied die wet die openbaarmaking van belastingbetalers se inligting deur ’n SAID-beampte of ’n voormalige SAID-beampte.